Presidenti Bush thotë se nuk do të jetë e nevojshme rritja e taksave për shpenzimet për rindërtim
Ndërsa kostoja për rimëkëmbjen e zonave të prekura nga Katrina, do të jetë e lartë demokratët dhe disa republikanë po ngrenë pyetje për
Presidenti Bush thotë se qeveria mund t’i përballojë shpenzimet për një rindërtim masiv të zonave të shkatërruara nga uragani Katrina, pa i ngritur taksat. Demokratët dhe disa republikanë, po pyesin ku do ta kenë burimin këto para. Presidenti Bush thotë se qeveria federale do të mbulojë pjesën më të madhe të shpenzimeve për ndërtimin e rrugëve dhe urave të reja, për strehimin dhe kujdesin shëndetësor dhe për kurse kualifikimi dhe arsimimin e qindra-mijëra njerëzve të zhvendosur nga uragani Katrina. Presidenti nuk ka dhënë ndonjë vlerësim për koston e rindërtimit, por është e sigurt se do të jetë më e lartë sesa shifra prej 62 miliardë dollarësh që është miratuar nga Kongresi, pasi ajo shumë parashikohet të përfundojë deri muajin e ardhshëm. I pyetur për koston dje në një konferencë shtypi me Presidentin rus Vladimir Putin, Presidenti Bush tha se qeverisë do t’i duhej të shkurtonte shpenzimet e tepërta, por shprehu besimin se Washingtoni mund ta përballojë një gjë të tillë, duke shtuar se do të bëhen të gjitha shpenzimet e nevojshme. Një gjë e tillë i ka bërë disa republikanë të shqetësohen nëse do të mund të shkurtojnë shpenzime në shuma të mjaftueshme për të shmangur një pjesë të huave të nevojshme për rindërtimin. Anëtarët demokratë të kongresit dhe një numër i vogël republikanësh propozojnë të ndërpriten disa nga shkurtimet e taksave për të kontribuar në rimëkëmbjen e zonës. Zyrtarët e Shtëpisë së Bardhë thonë se shkurtimet do të mbeten, pasi ngritja e taksave do të dëmtonte ekonominë. Në fjalimin e tij të përjavshëm në radio, presidenti thotë se ideja e tij është për ngritjen e lagjeve të reja të zhvilluara mbi rrënojat e shtëpive të shkatërruara. Ai iu përgjigj përsëri kritikave, sipas së cilave raca mund të ketë qenë faktor në ritmin e ngadaltë të marrjes së masave pas stuhisë, pasi shumë nga njerëzit e bllokuar në përmbytjen e Nju Orlinsit ishin afrikano-amerikanë dhe të varfër. Në një fjalim drejtuar vendit të enjten dhe gjatë një shërbese lutjesh dje, Presidenti Bush tha se Shtetet e Bashkuara e kanë kapërcyer trashëgiminë e ndarjeve dhe diskriminimit racial. Sot ai tha se rindërtimi i qyteteve duhet të ketë biznese të reja të pakicave dhe më shumë familje që bëhen pronare të shtëpive ku banojnë e të mos paguajnë qera. Në fjalimin javor të demokratëve në radio, guvernatorja e Luizjanës, Kathleen Blanco, falenderoi Presidentin Bush për ndihmën e tij pasi zyrtarë federalë, shtetërorë dhe lokalë ia hidhnin për javë të tëra fajin njëri-tjetrit për vonesat në përgjigjen ndaj pasojave të uraganit. Guvernatorja Blanco falenderoi shtetet-fqinje për strehimin e aq shumë banorëve të Luizjanës veçanërisht nga qyteti New Orleans. Ajo tha se pret me padurim t’ua kthejë këtë mikpritje në një Luizjanë më të sigurtë dhe që kultura e pasur e këtij shteti t’i kthehet botës.